《冬夜院中斋宿》
明代·袁炜

玉堂清接禁城阴，庭树萧萧夜气森。
院静风回霜柝近，檐虚星映雪阶深。
窗含残烛摇空影，鸟警寒枝杂众音。
咫尺天南云缥缈，瑶坛应候翠华临。

作者简介：（1508—1565）明浙江慈溪人，字懋中，号元峰。嘉靖十七年进士。授编修，进侍读。久之直西苑，撰青词，最称旨。擢侍讲学士，超拜礼部尚书。恃才倨傲，甚为朝官及门人所厌恨。四十年，以户部尚书兼武英殿大学士，入阁典机务。时称青词宰相。有《袁文荣诗略》。